Σε πλήθος αντιφάσεων σε σχέση με παλαιότερες καταθέσεις της έπεσε στο δικαστήριο η μάρτυρας Γεωργία Κεραμίδα, μέλος της γνωστής οικογένειας που επί χρόνια διοικούσε το Γηροκομείο Αθηνών.

Σε μια δίκη για ένα σκάνδαλο εκατομμυρίων ευρώ, που διεξάγεται απουσία δημοσιογράφων και με την πολιτική αγωγή σχεδόν να υπερασπίζεται τους κατηγορουμένους, η μάρτυρας προκάλεσε πολλές φορές τις αντιδράσεις της έδρας.

Η ίδια, μέλος των διοικήσεων επί προεδρίας Μπούμπα (2006-2017), δήλωσε ότι θέλει «να αποκαταστήσει την αλήθεια» και επιχείρησε να αποδυναμώσει τις καταθέσεις προηγούμενων μαρτύρων κατηγορίας, ειδικά της Ε. Πραστάκου, πρώην συμβούλου ταμία του ιδρύματος, και του Δημ. Παπαχρήστου, προέδρου των εργαζομένων.

Απέδωσε την κακοδιαχείριση του Γηροκομείου στην κακή ψυχολογική κατάσταση που είχε, μετά το 2010, ο αρχιμανδρίτης Μπούμπας και στην ιερατική του ιδιότητα.

Δικαιολόγησε τα χιλιάδες ευρώ που δίνονταν για κοινωνικούς λόγους, όπως είπε, αλλά δεν μπόρεσε να αιτιολογήσει την πλήρη απουσία συμπόνιας προς τους απλήρωτους εργαζομένους, όπως της επισήμανε το δικαστήριο.

Τη δυσαρέσκεια της έδρας προκάλεσε η αιτιολόγηση της πλήρους άρνησης του Μπούμπα να πληρώσει, έναντι των οφειλομένων, μια καρκινοπαθή υπάλληλο, που πέθανε έπειτα από λίγους μήνες.

Πρόβαλε το επιχείρημα ότι η αποβιώσασα δεν είχε πληρωθεί γιατί ο Μπούμπας είχε -υποτίθεται- λάβει εντολή από τον γιο της να μην την πληρώσει! Η έδρα αντέδρασε έντονα κάνοντας λόγο για σπίλωση του ονόματος της θανούσης και της οικογένειας.

Για τις υποτιθέμενες «επισκευές» των ακινήτων κόστους εκατοντάδων χιλιάδων ευρώ κατέθεσε ότι δεν είχε λάβει γνώση μισθώσεων με ειδικούς όρους. Για τη σκανδαλώδη επισκευή ακινήτου επιφανείας 50 τ.μ., όπου ο Μπούμπας διέγραψε 165.000 ευρώ οφειλών του μισθωτή, κατέθεσε ότι το σπίτι ήταν σε άθλια κατάσταση.

Σύμφωνα με τη μάρτυρα, τα επίσης πανάκριβα έργα εντός του Γηροκομείου ήταν απαραίτητα όπως και οι εργασίες στους κήπους (σιντριβάνια, ρυάκια, παρτέρια, παγκάκια κ.λπ.) για να υπάρχει καλή ψυχολογία στους ηλικιωμένους.

Επιπλέον υπεραμύνθηκε των προσλήψεων του επικοινωνιολόγου, του οικονομικού συμβούλου, του συμβούλου διοίκησης και του εσωτερικού ελεγκτή.

Για τον επικοινωνιολόγο, γιο μελών του Δ.Σ., και άνθρωπο-φάντασμα για τους εργαζομένους, κατέθεσε ότι ήταν αναγκαία η απασχόλησή του για την αντίκρουση των συκοφαντικών δημοσιευμάτων.

Η μάρτυρας ισχυρίστηκε ότι ο οικονομικός σύμβουλος με μισθό 10.000 ευρώ αποτέλεσε πρόταση του «προέδρου» για να συμμαζέψει τα οικονομικά.

Για τον εσωτερικό ελεγκτή, απόφοιτο Λυκείου, με προϋπηρεσία στην πώληση αυτοκινήτων, γαμπρό του κατηγορούμενου Διονυσόπουλου με μισθό 3.500 ευρώ η μάρτυρας υποστήριξε ότι επιτέλεσε τα καθήκοντά του άψογα.

Για τον σύμβουλο διοίκησης με μισθό 4.000 ευρώ κατέθεσε ότι τον χρησιμοποίησαν σε... επαφές με το Δημόσιο και με δική του παρέμβαση δόθηκαν ευνοϊκές βεβαιώσεις από τη Διεύθυνση Κοινωφελών Υπηρεσιών.

Στην προσπάθειά της να βγάλει λάδι τη διοίκηση Μπούμπα ενέπλεξε και το όνομα ανώτατου εισαγγελικού λειτουργού, καταθέτοντας ότι ακολουθούσαν τις οδηγίες του. Οσο για τον γιο της, διευθυντή του Γηροκομείου, υποστήριξε ότι ο τωρινός μισθός των 3.000 ευρώ δεν είναι ιδιαίτερα υψηλός.



